
    COMISIA PENTRU ADMINISTRAŢIE

    COMISIA JURIDICĂ, 

PUBLICĂ, AMenajarea teritoriului
        DE DISCIPLINĂ ŞI IMUNITĂŢI

  Şi echilibru ecologiC                                Nr. 31/946/11.11.2010
               Nr.26/1678/09.11.2010


            Bucureşti, 14.02.2011







            Pl-x.582/2010
 Către,
BIROUL PERMANENT AL

CAMEREI DEPUTATILOR

Vă înaintăm, alăturat, Raportul comun asupra propunerii legislative pentru modificarea şi completarea Legii Locuinţei nr.114/1996 cu modificările şi completările ulterioare, trimisă Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi pentru dezbatere în fond, cu adresa nr. Pl.-x 582 din 9 noiembrie 2010.
   PREŞEDINTE,

   
                                 PREŞEDINTE,

             Sulfina BARBU
                                                       Daniel BUDA

RAPORT  COMUN
asupra propunerii legislative pentru modificarea şi completarea Legii Locuinţei nr.114/1996 cu modificările şi completările ulterioare
    În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au fost sesizate spre dezbatere, în fond, cu propunerea legislativă pentru modificarea şi completarea Legii Locuinţei nr.114/1996, cu modificările şi completările ulterioare, trimisă cu adresa nr. Pl-x 582 din 9 noiembrie 2010, înregistrată cu nr.26/1678 din 9 noiembrie şi, respectiv 31/946 din 11 noiembrie 2010. 
              Senatul, în calitate de primă Cameră sesizată, a respins propunerea legislativă în şedinţa din 11 octombrie 2010. 

             Camera Deputaţilor este Cameră decizională, potrivit prevederilor art.75 din Constituţia României, republicată, şi ale art. 92 din Regulamentul Camerei Deputaţilor, republicat.
             Guvernul, prin punctul de vedere transmis cu adresa nr. 2200 din 20.08.2010, nu susţine adoptarea acestei propuneri legislative.
             Consiliul Legislativ a avizat negativ propunerea legislativă, conform avizului nr. 448 din 16 aprilie 2010.

              Propunerea legislativă are ca obiect de reglementare modificarea şi completarea Legii locuinţei nr. 114/1996, republicată, cu modificările şi completările ulterioare, astfel: 
         - modificarea art. 21, în sensul instituirii dispoziţiei potrivit căreia închirierea locuinţelor se face pe baza acordului dintre proprietar şi chiriaş, consemnat prin contract scris încheiat sub semnătură privată sau în formă autentică, care se va înregistra la organele fiscale teritoriale şi care va cuprinde o serie de clauze, expres stipulate prin lege; 

       - completarea art. 25 cu un nou alineat, alin. (2), conform căruia, prin excepţie de la dispoziţiile alin. (1), în situaţia unui contract de închiriere în formă autentică, evacuarea chiriaşului pentru neplata chiriei timp de cel puţin 3 luni consecutive se face în baza contractului de închiriere care constituie titlu executoriu.
   În conformitate cu prevederile art. 61 şi 63 din Regulamentul Camerei Deputaţilor, republicat, membrii Comisiei pentru administraţie publică, amenajarea teritoriului şi echilibru ecologic au examinat propunerea legislativă susmenţionată, în şedinţa din 7 decembrie 2010. Membrii Comisiei juridice, de disciplină şi imunităţi au examinat propunerea legislativă, în şedinţa din  8 februarie 2011.
              La lucrările Comisiei pentru administraţie publică, amenajarea teritoriului şi echilibru ecologic a participat, în calitate de invitat din partea Ministerului Dezvoltării Regionale şi Turismului, domnul Eugen Curteanu– secretar de stat.

  În urma opiniilor exprimate de către membrii celor două Comisii şi de către invitat s-a constatat că, prezenta iniţiativă legislativă, cel puţin sub aspectul modificării prevederilor cuprinse în art.21, nu aduce nici un element de noutate, constând doar în introducerea precizării că „acordul care se încheie în scris între proprietar şi chiriaş poate lua forma înscrisului sub semnătură privată sau a înscrisului autentic”, precizarea nefiind necesară, căci ubi lex non distinguit, nec nos distinguere debemus.

               În ceea ce priveşte completarea art. 25 cu un nou alineat care conferă contractului de închiriere caracter de titlu executoriu, s-a considerat că executarea silită a contractului pe care o are la îndemână proprietarul, în temeiul art. 1021 Cod civil, poate viza doar, eventual, chiria restantă, nu şi evacuarea. De aceea, pentru evacuarea silită a chiriaşului, în cazul neachitării chiriei timp de cel puţin 3 luni consecutiv, singura posibilitate pe care o are acesta este rezilierea, în baza aceluiaşi articol, care o prevede ca alternativă la executarea silită. Neachitarea chiriei cel puţin 3 luni consecutive constituie, potrivit art. 24 lit. b) din Legea nr.114/1996, republicată, cu modificările şi completările ulterioare, motiv de reziliere, iar rezilierea, conform prevederilor art. 1021 din Codul civil, nu operează de drept, ci partea îndreptăţită trebuie să se adreseze instanţei judecătoreşti cu o acţiune în reziliere. Or, de la o normă imperativă cum este cea prevăzută de Codul civil, nu este posibilă derogarea.

              Din numărul total de 31 membri ai Comisiei pentru administraţie publică, amenajarea teritoriului şi echilibru ecologic au participat la dezbateri 29 deputaţi, iar din numărul total de 26 membri ai Comisiei juridice, de disciplină şi imunităţi au participat la dezbateri 18 deputaţi.

   În urma dezbaterilor şi a opiniilor exprimate de invitaţi, membrii celor două Comisii au hotărât, cu majoritate de voturi (1 abţinere), să propună Plenului Camerei Deputaţilor respingerea propunerii legislative pentru modificarea şi completarea Legii Locuinţei nr.114/1996 cu modificările şi completările ulterioare.
   În raport cu obiectul şi conţinutul său, propunerea legislativă face parte din categoria legilor ordinare.
              PREŞEDINTE,


                                          PREŞEDINTE,
                Sulfina BARBU


                                           Daniel BUDA

                 SECRETAR,

                                                        SECRETAR,
              Gheorghe CIOCAN                                           Gabriel ANDRONACHE
Expert, Roxana Feraru
Consilier, Ciprian Bucur

